b'\n_START_ARTICLE_\nStorhamar\n_START_SECTION_\nGeografi\n_START_PARAGRAPH_\nL\xc3\xa5ven til Storhamar g\xc3\xa5rd eksisterer fortsatt som en del av Hedmarksmuseet, og lange deler av steinmurene som skilte jordene f\xc3\xb8r i tiden kan fortsatt sees blant boligbebyggelsen som har dekket jordbruksarealet siden. I omr\xc3\xa5det rundt det som p\xc3\xa5 folkemunne kalles Domkirkeodden er det gjort mange arkeologiske funn som kan dateres tilbake til 500-tallet, og p\xc3\xa5 private eiendommer i omr\xc3\xa5det ligger antageligvis ruiner etter bygninger p\xc3\xa5 det gamle kaupangomr\xc3\xa5det._NEWLINE_Dovrebanen g\xc3\xa5r igjennom Storhamar og lager et fysisk skille mellom Storhamar og Hamar vest mot det omr\xc3\xa5det som tradisjonelt heter Martodden ved bredden av Mj\xc3\xb8sa. Industribedrifter har vokst opp med sidespor tilknyttet banen, selv om de fleste av disse bedriftene ikke lenger eksisterer. Blant disse bedriftene med tilknyttet sidespor kan nevnes Hamar kornsilo, rektifikasjonsanlegget til Arcus, olje og petroleumslageret til Noroil (n\xc3\xa5 Statoil) samt den n\xc3\xa5 nedlagte sementfabrikken til Norcem, som n\xc3\xa5 fungerer som en del av jernbanemuseet._NEWLINE_Nord\xc3\xb8st for bydelen ligger det gjenv\xc3\xa6rende tunet til Furuberget g\xc3\xa5rd med bla l\xc3\xa5ven og hovedbygningen og skogen Furuberget, med et omfattende nettverk av turstier samt et \xc3\xa5pent dagbrudd for kalk. Det meste av byggesteinen er for \xc3\xb8vrig hentet herfra under byggingen av gamle Hamar domkirke, som ble p\xc3\xa5begynt allerede i 1152. Ved utkanten til skogen ligger for \xc3\xb8vrig boligfeltet Snekkerstufeltet, som fungerte som medielandsby under Vinter-OL p\xc3\xa5 Lillehammer i 1994. Dette arealet er i dag gjort om til borettslag. Nord\xc3\xb8st for Storhamar ligger g\xc3\xa5rden Hol, som sammen med Furuberget marker et skille mellom bebyggelsen p\xc3\xa5 Hamar vest og kommunegrensen mot Ringsaker. S\xc3\xb8rover og langs Mj\xc3\xb8sa g\xc3\xa5r bebyggelsen i ett mot sentrum av Hamar by.'